རྐྱ་ལམ་དུ་རྟ་རྩལ་འགྲན་པའི་སྐབས་སུ་རྟ་པ་རྣམས་ཀྱི་ཆས་གོས་ནི་ཅུང་དམིགས་བསལ་ཞིག་སྟེ།ཞྭ་མོ་སོག་ཞྭ་དང་།འབུ་རས་ཀྱི་འོག་འཇུགགཟིག་ཤན་ཕྱུ་པ།ཆ་ཆེ་བའི་འབུ་རས་གོས་ཐུང་།འཇའ་ལྷམ་བཅས་གྱོན་དགོས།དེའི་སྟེང་དར་ཚོན་སྣ་ལྔའི་རྒྱ་འཁྱིག་དང་།དཔུང་དར་འདོགས་དགོས་པ་མ་ཟད།ད་དུང་མདའ་གཞུ་སག་ཐག་བཅིངས་དགོས།རྐྱ་ལམ་དུ་རྟ་རྩལ་འགྲན་སྐབས་རྐྱ་ལམ་རིང་ཐུང་ངེས་ཅན་ཞིག་ལ་ས་སོབ་སོབ་བཟོ་བའམ་ལམ་ཐིག་དྲང་པོ་ཞིག་འཐེན་ཏེ་དེའི་ཐོག་རྟ་པ་རེ་རེ་བཞིན་རེས་འཁོར་གྱིས་སོ་སོའི་རྟ་རྩལ་ངོམས་དགོས་ཤིང་།དེ་ལྟར་ཐེངས་ལྔ་ནས་བདུན་བར་རྒྱུག་དགོས།རྟ་རྩལ་ལའང་མིང་དང་རྣམ་གྲངས་མང་ཙམ་ཡོད་དེ།དང་ཐོག་རྟ་པ་ཚང་མས་ཞྭ་དྲུད་ཅེས་པ་ཐེངས་རེ་བྱེད་དགོས་ཤིང་།དེ་ནི་སོག་ཞྭ་ལག་མཐིལ་དུ་བཞག་སྟེ་རྟ་ཐོག་ནས་གཡས་གཡོན་གྱི་ས་ཐོག་ཏུ་འདྲུད་ཙམ་བྱས་ནས་ལྟད་མོ་བ་རྣམས་ལ་གུས་ཞབས་བྱེད་པ་མཚོན་པའི་བརྡ་ཡིན།དེ་རྗེས་རྐྱ་ཉལ་ཞེས་རྟ་སྒའི་ཐོག་ནས་གན་རྐྱལ་དུ་ལག་པ་ས་ལ་རེག་ཐབས་བྱེད་པའི་རྟ་རྩལ་དང་།རྐྱ་བས་ཞེས་རྟ་རྒྱུག་གིན་དུ་སར་རྐང་པ་ཐེངས་གསུམ་རེ་བཙུགས་ནས་སླར་བཞོན་རྒྱུ།མགོ་སླང་ས་བཙུགས་ཞེས་རྟའི་ཕྲག་པར་ཕྲག་པ་བཙུགས་ནས་རྐང་པ་གཉིས་གནམ་ལ་ཀེར་རྒྱུ།དེ་མིན་ཁ་བཏགས་བསྒྲུག་རྒྱུ་དང་།རྟ་ཐོག་ནས་འབེན་ལ་མདའ་འཕེན་རྒྱུ།རྟ་ཐོག་ནས་མེ་མདའ་རྒྱག་རྒྱུ་སོགས་ཡོད།